ddrg/super_eurlex huggingface dataset:
KIRJALLINEN KYSYMYS P-2336/00

esittäjä(t): Georg Jarzembowski (PPE-DE) komissiolle

(4. heinäkuuta 2000)

Aihe: Mahdollinen tontin pakkolunastaminen Espanjassa ja EU:n tuki

Saksalainen unionin kansalainen on hankkinut Espanjasta kaksi tonttia viettääkseen siellä eläkepäivänsä (osoite: Urbanisacion de la Torre de Benagalbon No. 2, E 29738 Rincon de la Victoria, Provincia Malaga, Andalusia, Espanja). Toisella tontilla on vanha torni, toisella omakotitalo, jonka uusi omistaja on kunnostanut. Kuulemani mukaan tontti, jossa torni sijaitsee, on nyt yllättäen tarkoitus pakkolunastaa puiston rakentamista varten; sama kohtalo uhkaa myös toista tonttia. Puiston rakentamista on tarkoitus tukea Euroopan unionin varoin.

Esitän tämän johdosta komissiolle seuraavat kysymykset:

1. Minkälaisin ehdoin Espanjassa voidaan pakkolunastaa laillisesti hankittua kiinteistöomaisuutta, ja minkälaisia korvauksia tällaisessa tapauksessa on suoritettava?

2. Pitääkö paikkansa, että puiston rakentamiseen edellä mainitulle maa-alalle tai maa-aloille on haettu tai saatu rahoitusta Euroopan unionilta? Jos tämä pitää paikkansa, milloin hakemus on tullut komission, milloin siitä on päätetty, mistä ohjelmasta varat tulevat ja minkälaisin ehdoin tuki on myönnetty?

3. Onko komissiolle mahdollisessa tukihakemuksessa ilmoitettu, että kumpikin tontti on yksityisomistuksessa?

4. Aikooko komissio ennen tuen myöntämistä tai näiden uusien seikkojen perusteella jälkeenpäin tutkia, onko torni- ja asuinrakennustontin pakkolunastus ylipäänsä mahdollista yleisten oikeusvaltion periaatteiden nojalla?

5. Miten komissio suhtautuu syrjintäkieltoa (EY-sopimuksen 12 artikla) ajatellen siihen, että pakkolunastusmenettelyyn tai puistoalueen perustamissuunnitelmiin ryhdyttiin vasta, kun saksalainen unionin kansalainen oli hankkinut kyseiset tontit ja kyseisten kiinteistöjen kunnostukseen oli käytetty paljon aikaa ja rahaa?

Michel Barnier'n komission puolesta antama vastaus

(19. syyskuuta 2000)

Lukuun ottamatta suuria investointeja edellyttäviä hankkeita kommissio ei puutu rakennerahastojen tukea saavien yksittäisten hankkeiden valintaan, minkä vuoksi sillä ei myöskään ole arvoisan parlamentin jäsenen pyytämiä yksityiskohtaisia tietoja. Jäsenvaltio määrittelee esimerkiksi maan pakkolunastukseen liittyvät ehdot riippumatta siitä, liittyykö tapaukseen rakennerahastoista myönnettävää tukea.

Toimitettujen tietojen perusteella komissio pyytää asianomaisilta Espanjan viranomaisilta lisätietoja hankkeesta sen varmistamiseksi, että yhteisön sääntöjä ei rikota.
KIRJALLINEN KYSYMYS E-3351/00 esittäjä(t): Phillip Whitehead (PSE) komissiolle. PVC-jätteiden käsittely.



Virallinen lehti nro 151 E , 22/05/2001 s. 0145 - 0146



KIRJALLINEN KYSYMYS E-3351/00 esittäjä(t): Phillip Whitehead (PSE) komissiolle (25. lokakuuta 2000) Aihe: PVC-jätteiden käsittely Aikooko komissio vihreän kirjan PVC ja ympäristö (KOM(2000) 469) yhteydessä yrittää saada maanviljelijät luopumaan nuorten taimien kasvatuksessa käytettyjen PVC-peitteiden tarpeettomasta pois heittämisestä? Tällä hetkellä näitä peitteitä ei kierrätetä vaan ne heitetään pois yhden käyttökerran jälkeen. Margot Wallströmin komission puolesta antama vastaus (4. joulukuuta 2000) Komissio hyväksyi 26. heinäkuuta 2000 valkoisen kirjan PVC ja Ympäristö, jossa käsiteltiin erityisesti PVC:n jätehuoltoa. Komission teettämässä, PVC:n mekaanista kierrätystä koskevassa tutkimuksessa(1) esitetyn arvion mukaan maatalous tuotti vuonna 1999 noin 30 000 tonnia PVC-jätettä. Nykyisin vain hyvin pieni osa tästä jätteestä kierrätetään. Komissiolla ei ole täsmällisiä tietoja uudelleenkäytettävän jätteen määristä. Koska PVC-jätteen kierrätys on vähäistä, komissio katsoo vihreässä kirjassa tehdyn analyysin perusteella, että PVC:n kierrätystä olisi lisättävä. Myös maataloudessa käytetyn PVC-muovin kierrätystä voisi lisätä ottaen huomioon siihen liittyvät tekniset, sosiaaliset ja taloudelliset sekä ympäristöä koskevat kysymykset. Vihreässä kirjassa esitetään eräitä mahdollisia keinoja PVC:n kierrätyksen lisäämistä koskevan tavoitteen saavuttamiseksi. Komissio antaa vuoden 2001 alussa marraskuun 2000 lopussa päättyneen lausuntokierroksen tuloksiin perustuvan tiedonannon, jossa esitetään PVC:n ympäristöongelmia koskeva yhteisön strategia ja tarkastellaan PVC-jätteiden kierrätystä. (1) Prognos, Mechanical recycling of PVC waste, tammikuu 2000, http://europa.eu.int/comm/environment/pvc/index.htm.
KIRJALLINEN KYSYMYS E-2830/00 esittäjä(t): Richard Howitt (PSE) komissiolle. Paikallisviranomaisten toteuttama leikkikenttien varustaminen.



Virallinen lehti nro 103 E , 03/04/2001 s. 0228 - 0228



KIRJALLINEN KYSYMYS E-2830/00 esittäjä(t): Richard Howitt (PSE) komissiolle (6. syyskuuta 2000) Aihe: Paikallisviranomaisten toteuttama leikkikenttien varustaminen Voiko komissio antaa tietoja säännöistä, jotka koskevat yleisten leikkikenttien varustamista, jonka paikallisviranomaiset toteuttavat? Miten erityisesti pienet kuntaneuvostot voivat saada käyttöönsä tällaiset tärkeät suuntaviivat (sikäli kun sellaiset on laadittu)? David Byrnen komission puolesta antama vastaus (12. lokakuuta 2000) Arvoisaa parlamentin jäsentä pyydetään tutustumaan vastauksiin, jotka komissio on antanut Anneli Hulténin (E-3376/98(1)) ja Gerardo Fernández-Alborin (E-1260/98(2)) esittämiin kirjallisiin kysymyksiin. Euroopan standardointikomitea (CEN) on saanut päätökseen leikkipaikkojen laitteita koskevan työnsä. Kyseiset standardit ovat saatavissa kansallisista standardointielimistä (Yhdistyneessä kuningaskunnassa toiminnasta vastaa British Standards Institution). Standardeihin sisältyy yleinen turvallisuusvaatimuksia ja testausmenetelmiä koskeva standardi, lisäturvallisuusvaatimuksia ja tietyntyyppisten erikoislaitteiden (keinujen, liukumäkien jne.) testausmenetelmiä koskevia standardeja, leikkipaikkojen asentamista, ylläpitoa ja käyttöä sekä leikkipaikkojen pinnoitemateriaaleja koskevia standardeja. Komissio ehdottaa yleistä tuoteturvallisuutta koskevassa direktiiviehdotuksessa(3) (joka on parhaillaan parlamentin ja neuvoston käsiteltävänä), että kansallisten viranomaisten suorittamasta markkinavalvonnasta annettaisiin tiukempaa yhteisön lainsäädäntöä. Tehostettu markkinavalvonta edistäisi merkittävästi kuluttajien turvallisuutta mm. silloin, kun kyseessä ovat leikkipaikkojen laitteet. (1) EYVL C 320, 6.11.1999. (2) EYVL C 13, 20.1.1999. (3) KOM(2000) 139 lopullinen.
KIRJALLINEN KYSYMYS E-2563/00 esittäjä(t): Konstantinos Hatzidakis (PPE-DE) komissiolle. Kolmen kyproksenturkkilaisen toimittajan pidätys.



Virallinen lehti nro 113 E , 18/04/2001 s. 0122 - 0123



KIRJALLINEN KYSYMYS E-2563/00 esittäjä(t): Konstantinos Hatzidakis (PPE-DE) komissiolle (1. elokuuta 2000) Aihe: Kolmen kyproksenturkkilaisen toimittajan pidätys Kyproksen miehitetyn pohjoisosan viranomaiset ovat pidättäneet kyproksenturkkilaisen Avrupa (Eurooppa) -nimisen sanomalehden päätoimittajan Sener Leventin ja kaksi muuta lehden toimitukseen kuuluvaa johtavaa henkilöä syytettyinä maanpetoksesta, koska nämä kolme toimittajaa ovat toisinaan arvostelleet Turkin miehitysarmeijaa. Kyproksen tasavallan poliittiset piirit ovat yksimielisesti tuominneet pidätyksen, samoin Kyproksen toimittajaliitto. Kuinka komissio kommentoi tätä tapausta ja katsooko se, että ilmaisuvapautta, joka on yksi tärkeimmistä vapauksista, on loukattu? Aikooko se pyytää Turkilta ja Denktashin hallinnolta selityksiä näiden kolmen kyproksenturkkilaisen toimittajan pidätyksen johdosta? Günter Verheugenin komission puolesta antama vastaus (19. syyskuuta 2000) Komissio pyytää kunnianarvoisaa jäsentä tutustumaan vastauksiin, jonka komissio antoi rouva Giannakou-Koutsikou esittämään kirjalliseen kysymykseen P-1802/00(1) ja herra Alavanos esittämään kirjalliseen kysymykseen P-2670/00(2). (1) EYVL C 72 E, 6.3.2001, s. 121. (2) EYVL C 103 E, 3.4.2001, s. 208.
KIRJALLINEN KYSYMYS E-2553/00 esittäjä(t): Antonio Di Pietro (ELDR) komissiolle. Kliinisen biologian laboratorioita koskeva Belgian lainsäädäntö.



Virallinen lehti nro 103 E , 03/04/2001 s. 0180 - 0180



KIRJALLINEN KYSYMYS E-2553/00 esittäjä(t): Antonio Di Pietro (ELDR) komissiolle (28. heinäkuuta 2000) Aihe: Kliinisen biologian laboratorioita koskeva Belgian lainsäädäntö Komission jäsen Bolkestein vahvistaa 10. toukokuuta 2000 päivätyssä vastauksessaan kirjalliseen kysymykseen E-0939/00(1), että komissio katsoo sijoittautumisvapautta koskevan oikeuskäytännön muuttuneen 12. helmikuuta 1987 annetun tuomion seurauksena. Kyseisessä tuomiossa hylättiin komission Belgian lainsäädännöstä esittämä valitus, joka koski valvovan aseman rajoittamista lääketieteellisiä analyysejä tekevissä laboratorioissa. Komissio vahvisti myös, että se on uusien tekijöiden ilmettyä tekemässä perusteellista tutkimusta Belgian lainsäädännöstä. Näyttää siltä, että komissio on tämän perusteellisen tutkimuksen yhteydessä esittänyt Belgialle erilaisia kysymyksiä, joihin tämä vastasi toukokuun lopulla. Asia on kuitenkin vielä selvitysvaiheessa, koska Belgian antamat vastaukset eivät ilmeisesti selvittäneet kaikkia komission esiin ottamia kysymyksiä maan lainsäädännön yhdenmukaisuudesta EY:n perustamissopimuksen kanssa. Pelkääkö komissio, että kansallinen oikeuselin voisi tällä välin tehdä asiassa päätöksen, ilman että se on täysin tietoinen käynnissä olevasta komission tutkimuksesta? Onko olemassa vaaraa, että tehdään ristiriitaisia päätöksiä, koska kansallinen oikeuselin ei ole velvollinen saattamaan asiaa yhteisöjen tuomioistuimen käsittelyyn tai tarvittaessa kuulemaan komissiota? Millaisena komissio näkee tässä tilanteessa yhteisön oikeuskäytännön tulkinnan perusteella (tuomio 28. helmikuuta 1991, asia C-234/89 Delimitis vs. Henninger Bräu, Kok. 1991, s. I-935, kohta 53) EY:n perustamissopimuksen 10 artiklan mukaisen tehtävänsä toimia jäsenvaltioiden kanssa yhteistyössä oikeuskysymyksissä? (1) EYVL C 374 E, 28.12.2000, s. 189. Frederik Bolkesteinin komission puolesta antama vastaus (6. lokakuuta 2000) Kuten arvoisa parlamentin jäsen korostaa, kliinisen biologian laboratorioita koskevan Belgian lainsäädännön yhteensopivuutta tiettyjen yhteisön lainsäädännön säännösten kanssa tutkitaan parhaillaan. Komission käytettävissä olevien tietojen mukaan Belgian tuomioistuimille, jotka voisivat tehdä päätöksen ennen komission kannanottoa, on ilmoitettu meneillään olevasta tutkimuksesta. Niillä on näin ollen mahdollisuus kansallisten menettelysääntöjen rajoissa pyytää komissiolta tietoja mahdollisesti aloitetusta menettelystä parlamentin jäsenen mainitseman oikeuskäytännön mukaisesti. Komissiolle ei ole tähän mennessä tehty tällaista tietopyyntöä.
KIRJALLINEN KYSYMYS E-2586/00 esittäjä(t): Ursula Schleicher (PPE-DE) neuvostolle. Euroopan parlamentin ja neuvoston direktiivi loistelamppujen liitäntälaitteiden energiatehokkuudesta ‐ vaikutukset Euroopan unionin pk-yrityksiin.



Virallinen lehti nro 103 E , 03/04/2001 s. 0190 - 0191



KIRJALLINEN KYSYMYS E-2586/00 esittäjä(t): Ursula Schleicher (PPE-DE) neuvostolle (1. syyskuuta 2000) Aihe: Euroopan parlamentin ja neuvoston direktiivi loistelamppujen liitäntälaitteiden energiatehokkuudesta vaikutukset Euroopan unionin pk-yrityksiin Koska Euroopan parlamentti hyväksyi neuvoston yhteisen kannan 5. heinäkuuta 2000 muutoksitta, direktiivi loistelamppujen liitäntälaitteiden energiatehokkuudesta tulee voimaan pian. Onko neuvosto yhteistä kantaa laatiessaan ottanut huomioon direktiivin vaikutukset Euroopan unionin pk-yrityksiin? Onko neuvosto selvillä siitä, että kaikki yritykset, jotka ovat tähän saakka valmistaneet liitäntälaitteita, joutuvat lopettamaan laitteiden tuotannon lähiaikoina (viimeistään viiden vuoden kuluttua), jolloin kyseisissä Euroopan yhteisön maissa menetetään monia työpaikkoja? Direktiiviä ja siihen liittyvää markkinoiden rakennemuutosta perustellaan uusien sähköisten virranrajoittimien oletetuilla pienemmillä kustannuksilla. Kuinka paljon maksaa - magneettinen virranrajoitin? - sähköinen virranrajoitin? Vastaus (9. marraskuuta 2000) Direktiivin vaikutuksia Euroopan unionin pk-yrityksiin on tutkittu tarkasti. Tästä tutkimuksesta on saatu seuraavat tulokset: - energiaa tehokkaasti hyödyntävät liitäntälaitteet ovat kannattavia pitkällä aikavälillä, koska niiden käyttö mahdollistaa merkittävät energiasäästöt. Koska pk-yritykset käyttävät myös tiloissaan loistelamppuja, ne voivat saada siitä selkeää taloudellista hyötyä, - energian hyödyntämistä koskevat ehdotukset on suhteellisen helppo toteuttaa ja on suunniteltu pitkiä siirtymäaikoja, mikä tarkoittaa sitä, että asetetuilla vaatimuksilla ei aiheettomasti syrjitä yhtäkään valmistajaa. On huomattava, että tämä pitkä sopeutumisaika on suunniteltu ottaen huomioon erityisesti pk-yritysten tilanteen, - kyseisellä direktiivillä vahvistetaan yhteisön teollisuutta. Itse asiassa energian hyödyntämistä koskevat tarpeelliset vaatimukset lisäävät työmäärää sekä raaka-aineiden että liitäntälaitteiden tuotannossa. Lisäksi uusien tuotantolaitteiden ja nykyisten laitteiden muuntamiseen liittyvä kysyntä lisääntyy. On myös huomattava, että koska energiaa huonosti hyödyntävät liitäntälaitteet on pääosin tuotu kolmansista maista, direktiivillä lisätään yhteisön valmistajien markkinaosuutta korkealaatuisten tuotteiden valmistuksessa. Niiden erilaisten liitäntälaitteiden hinnan osalta, joihin arvoisa parlamentin jäsen viittaa, neuvostolla ei ole käytettävissään tietoja, joiden perusteella se voisi vastata tähän kysymykseen.
KIRJALLINEN KYSYMYS E-1539/00 esittäjä(t): Hanja Maij-Weggen (PPE-DE) komissiolle. Pidätykset Irian Jayalla.



Virallinen lehti nro 053 E , 20/02/2001 s. 0161 - 0161



KIRJALLINEN KYSYMYS E-1539/00 esittäjä(t): Hanja Maij-Weggen (PPE-DE) komissiolle (18. toukokuuta 2000) Aihe: Pidätykset Irian Jayalla Voiko komissio vahvistaa, että 17. maaliskuuta pidätettiin Irian Jayalla yhdeksän papualaista johtajaa? Tietääkö komissio pidätysten perustuvan siihen, että kyseiset henkilöt osallistuivat tilaisuuksiin, joihin viranomaiset olivat myöntäneet luvan? Onko komissio valmis pyytämään Indonesian viranomaisilta selvitystä syytteiden päämääristä, perusteluista ja oikeusperustasta? Onko komissio myös valmis tiedustelemaan Indonesian viranomaisilta, miten pidätykset sopivat yhteen presidentti Wahidin lupauksen kanssa käydä Irian Jayan tulevaisuutta koskevaa poliittista vuoropuhelua? Mihin toimiin komissio voi ryhtyä edistääkseen papualaisen väestön ja Indonesian viranomaisten välisten lisääntyvien jännitteiden ehkäisemistä? Christopher Pattenin komission puolesta antama vastaus (8. kesäkuuta 2000) Komissio on tietoinen joidenkin papualaisten johtajien pidätyksistä maaliskuussa 2000. Raporttien mukaan ei ole selvää, tehtiinkö nämä pidätykset sen mielenosoituksen yhteydessä, johon arvoisa parlamentin jäsen viittaa. Tässä vaiheessa asiaa ei ole otettu esille yhteisen ulko- ja turvallisuuspolitiikan (YUTP) puitteissa. Unioni on kuitenkin halukas aloittamaan Indonesian kanssa poliittisen vuoropuhelun, joka koskee levottomuuksia useissa Indonesian maakunnissa ja antaa mahdollisuuden keskustella Irian Jayan tilanteesta. Komission mielestä Indonesian hallitus pyrkii kiitettävästi lisäämään maakuntien ja alueiden itsehallintoa. Nämä pyrkimykset auttanevat laukaisemaan etnisiä jännitteitä Indonesiassa. Komissio osallistuu humanitaarisen avun toimistonsa (ECHO) avulla näistä jännitteistä aiheutuvien seurausten lievittämiseen.
KIRJALLINEN KYSYMYS E-3961/00 esittäjä(t): Mihail Papayannakis (GUE/NGL) komissiolle. Kaasuturbiinivoimalan rakentaminen.



Virallinen lehti nro 151 E , 22/05/2001 s. 0209 - 0209



KIRJALLINEN KYSYMYS E-3961/00 esittäjä(t): Mihail Papayannakis (GUE/NGL) komissiolle (20. joulukuuta 2000) Aihe: Kaasuturbiinivoimalan rakentaminen Alueellisen kehityksen ministeriö ilmoitti äskettäin, että Iraklion Ellinoperamataan rakennetaan kaasuturbiinivoimala Kreikan valtion sähkölaitoksen (DEI) laskuun. Tämä päätös on ristiriidassa läänin- ja paikallishallinnon päätösten kanssa. Mainittakoon, että alueella jo toiminnassa oleva DEI:n voimala saastuttaa pahasti alueen ilmaa. Kyseinen voimala, joka toimii luvattomasti, on rakennettu rannikkoalueelle, ja lähistöllä toimivien muiden yritysten kanssa se saastuttaa voimakkaasti Iraklion kaupungin länsipuolista aluetta. Kunnan teettämissä sähkövoimalan ympäristövaikutuksia vuosina 1998 ja 1999 koskeneissa tutkimuksissa havaittiin, että alueen typpioksidi- ja rikkipitoisuudet olivat kasvaneet 300400 prosenttia. Onko komissio tietoinen näistä erittäin vakavista syytöksistä? Mitä se aikoo tehdä varmistaakseen, että yhteisön ympäristölainsäädäntöä noudatetaan ja Ellinoperamatan alueen saastuttaminen lopetetaan? Margot Wallströmin komission puolesta antama vastaus (1. helmikuuta 2001) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
KIRJALLINEN KYSYMYS P-1988/00 esittäjä(t): Carlos Coelho (PPE-DE) komissiolle. Sisämarkkinat: viivästymiset yhteisön direktiivien saattamisessa osaksi kansallista lainsäädäntöä.



Virallinen lehti nro 072 E , 06/03/2001 s. 0162 - 0162



KIRJALLINEN KYSYMYS P-1988/00 esittäjä(t): Carlos Coelho (PPE-DE) komissiolle (9. kesäkuuta 2000) Aihe: Sisämarkkinat: viivästymiset yhteisön direktiivien saattamisessa osaksi kansallista lainsäädäntöä Tietojemme mukaan jäsenvaltiot ovat vähentäneet ponnistelujaan sisämarkkinoita koskevien yhteisön säännösten saattamiseksi osaksi kansallista lainsäädäntöään kohtuullisessa ajassa. Ero niiden jäsenvaltioiden, jotka ovat panneet täytäntöön sisämarkkinoita koskevat säännökset (Ruotsi, Suomi ja Espanja) ja niiden, joissa täytäntöönpano on viivästynyt (neljässä maassa Kreikka, Portugali, Ranska ja Luxemburg on yli 40 prosenttia viivästyksistä) on kasvanut jyrkästi. Ottaen huomioon, että Portugali on yksi näistä neljästä maasta, jotka ovat eniten myöhässä direktiivien saattamisessa osaksi kansallista lainsäädäntöään, pyydän komissiota selvittämään Portugalin osalta seuraavat asiat: - pitävätkö nämä tiedot paikkansa, - voiko komissio laatia luettelon kaikista niistä direktiiveistä (alasta riippumatta), jotka on vielä saatettava osaksi kansallista lainsäädäntöä ja ilmoittaa, mitä aloja ne koskevat ja kuinka kauan niiden sisällyttäminen kansalliseen lainsäädäntöön on myöhässä, - missä kiireellisyysjärjestyksessä kyseiset direktiivit olisi saatettava osaksi kansallista lainsäädäntöä. Frederik Bolkesteinin komission puolesta antama vastaus (12. heinäkuuta 2000) Yhtenäismarkkinoiden tulostaulusta(1) ilmenee, että jäsenvaltioiden, jotka panevat sisämarkkinoita koskevan lainsäädännön täytäntöön ajoissa, ja täytäntöönpanossa myöhästelevien jäsenvaltioiden välinen ero on yhä suurempi. Sellaisten tietojen osalta, jotka koskevat säädösten saattamista osaksi kansallista lainsäädäntöä, tulostaulussa käytetty koontipäivä on 15. huhtikuuta 2000. Silloin kaikista myöhästymisistä 44 % (344 kaikkiaan 786:sta myöhässä olevasta täytäntöönpanosta) koski Kreikkaa, Ranskaa, Luxemburgia ja Portugalia. Luettelo direktiiveistä, joiden täytäntöönpano on myöhässä Portugalissa, lähetetään suoraan arvoisalle parlamentin jäsenelle ja parlamentin pääsihteeristöön. Direktiivejä ei voida jaotella kiireellisyyden mukaan. Laki velvoittaa jäsenvaltiot panemaan direktiivit täytäntöön ajoissa. Jos jäsenvaltio ei hoida täytäntöönpanoa, komissio aloittaa EY:n perustamissopimuksen 226 artiklan (ent. 169 artiklan) mukaisen rikkomisesta johtuvan menettelyn. (1) SEC(2000) 879.
KIRJALLINEN KYSYMYS E-1198/00 esittäjä(t): Daniel Varela Suanzes-Carpegna (PPE-DE) komissiolle. Venezuelasta ja Perusta peräisin olevien sardiinisäilykkeiden tuonti EU:hun.



Virallinen lehti nro 089 E , 20/03/2001 s. 0015 - 0015



KIRJALLINEN KYSYMYS E-1198/00 esittäjä(t): Daniel Varela Suanzes-Carpegna (PPE-DE) komissiolle (12. huhtikuuta 2000) Aihe: Venezuelasta ja Perusta peräisin olevien sardiinisäilykkeiden tuonti EU:hun Sardiinisäilykkeiden kaupan pitämistä koskevista yhteisistä vaatimuksista 21 päivänä kesäkuuta 1989 annetun neuvoston asetuksen (ETY) N:o 2136/89(1) mukaisesti ainoastaan sardina pilchardus WALBAUM -lajin kaloista valmistettuja tuotteita voidaan pitää kaupan sardiinisäilykkeinä ja vain niistä voidaan käyttää asetuksen 7 artiklassa tarkoitettua myyntinimitystä. Tämän vaatimuksen täyttävät lajit sisältyvät yhteisen tullitariffin nimikkeisiin: - 0302.61.10 (tuoreet tai jäähdytetyt sardina pilchardus -lajin sardiinit) - 0303.71.10 (jäädytetyt sardina pilchardus -lajin sardiinit) Vain näistä lajeista valmistettuja säilykkeitä voidaan nimittää sardiinisäilykkeiksi, jotka sisältyvät tullitariffin nimikkeisiin 1604 13 11 20 ja 1604 13 19 20. Miten komissio valvoo, että kyseistä direktiiviä noudatetaan kaikilta osin? Voiko komissio ilmoittaa, mitä tuloksia on saatu kyseisen direktiivin täytäntöönpanon valvonnasta, kun kyse on Venezuelasta ja Perusta peräisin olevien sardiinisäilykkeiden tuonnista? (1) EYVL L 212, 22.7.1989, s. 79. Franz Fischlerin komission puolesta antama vastaus (13. kesäkuuta 2000) Yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93(1) jäsenvaltioita velvoitetaan valvomaan alueellaan kaikkea kalastusalaan kuuluvaa toimintaa, kaupan pitäminen mukaan lukien, voimassaolevan lainsäädännön noudattamisen varmistamiseksi. Asetuksen 2136/89 soveltaminen ja valvonta kuuluu näin ollen jäsenvaltioiden toimivaltaan ja vastuualueeseen. Erään jäsenvaltion heinäkuussa 1999 esittämän valituksen ja eräiltä yksityisiltä järjestöiltä saamiensa tietojen seurauksena komissio kehotti tuojajäsenvaltiota (Saksa) noudattamaan kyseisen asetuksen tarkkaa soveltamista. Tällä tavoin on oikaistu tiettyjä yhteisön lainsäädännön vastaisia käytäntöjä. Tilanne ei näytä kuitenkaan täysin tyydyttävältä ja sen vuoksi komissio on aloittanut rikkomisesta johtuvan menettelyn tuojajäsenvaltiota vastaan. Tämä menettely on edelleen käynnissä. Valitus ja mainittu menettely koskevat Perusta peräisin olevien sardinops-suvun sardiinien ja Venezuelasta peräisin olevien Sardinella spp. sardiinien tuontia nimikkeellä sardiinit. On pantava merkille sardiinisäilykkeiden yhteisöön tuonnin pieni määrä näistä kahdesta maasta. Vuonna 1999 Venezuelasta ei rekisteröity yhtään nimikkeisiin 1604 13 11 20, 1604 13 19 20 ja 1604 20 50 10 kuuluvien tuotteiden tuontia. Perusta näitä tuotteita tuotiin 70 tonnia kyseiseen jäsenvaltioon, jota vastaan on aloitettu rikkomisesta johtuva menettely. (1) EYVL L 261, 20.10.1993.